KLASA: P-556/23

URBROJ: 711-02-01/07-2024-06

Zagreb, 18. listopada 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznice Tatjane Vukobratović Spasojević, OIB: ……………, zamjenice državnog tajnika Središnjega državnog ureda za obnovu i stambeno zbrinjavanje do 23. veljače 2023.,** pokrenutom po službenoj dužnosti na radnom sastanku Povjerenstva od 18. srpnja 2024. pod oznakom KLASA: P-556/23, na 62. sjednici održanoj 18. listopada 2024. donosi sljedeću

**ODLUKU**

1. **Propustom pravovremenog podnošenja imovinske kartice za 2022. godinu, obveznica Tatjana Vukobratović Spasojević, zamjenica državnog tajnika Središnjega državnog ureda za obnovu i stambeno zbrinjavanje do 23. veljače 2023., počinila je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obveznici Tatjani Vukobratović Spasojević izriče se opomena.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku, za obveznicu Tatjanu Vukobratović Spasojević, zamjenicu državnog tajnika Središnjega državnog ureda za obnovu i stambeno zbrinjavanje do 23. veljače 2023., utvrdilo da navedena obveznica nije podnijela imovinsku karticu sukladno članku 10. stavku 4. ZSSI-a, pa je po službenoj dužnosti pokrenulo postupak protiv obveznice sukladno članku 41. stavku 1. ZSSI-a.

Slijedom navedenog, Povjerenstvo je na stručnom radnom sastanku Povjerenstva održanom dana 18. srpnja 2024. utvrdilo postojanje pretpostavki za pokretanje postupka vezano za moguću povredu članka 10. stavka 4. ZSSI-a te je o istome obveznici dostavilo obavijest KLASA: P-556/23, URBROJ: 711-02-01/04-2024-3 od 18. srpnja 2024., koju je obveznica zaprimila 7. kolovoza 2024. Navedenom obavijesti obveznica je pozvana da se u roku od 15 dana od dostave obavijesti očituje na razloge za pokretanje postupka te na činjenična utvrđenja iz te obavijesti.

Obveznica se na navedenu obavijest očitovala dopisom od 16. kolovoza 2024. prvenstveno navodeći da nije točno da je za zamjenicu državnog tajnika u drugom mandatu imenovana 25. prosinca 2021., već je na tu dužnost imenovana 5. siječnja 2022. s predviđenim trajanjem mandata do 5. siječnja 2026. te je uredno prijavila imovinsku karticu dana 3. veljače 2022. (ponovno imenovanje/izbor na istu dužnost). Navodi da joj je mandat zamjenice državnog tajnika bivšega Središnjeg državnog ureda za obnovu i stambeno zbrinjavanje prestao po službenoj dužnosti spajanjem Središnjega državnog ureda za obnovu i stambeno zbrinjavanje u Ministarstvo prostornoga uređenja, graditeljstva i državne imovine. Naime, temeljem Zakona o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije te Zakona o izmjenama Zakona o ustrojstvu i djelokrugu tijela državne uprave objavljenog 22. veljače 2023. („Narodne novine“, broj 21/23.), Središnji državni ured za obnovu i stambeno zbrinjavanje integrirao se u Ministarstvo prostornoga uređenja, graditeljstva i državne imovine te sukladno tome ministarstvo preuzima sve poslove iz djelokruga Središnjega državnog ureda za obnovu i stambeno zbrinjavanje, kao i državne službenike i namještenike zatečene na obavljanju preuzetih poslova. Stoga navodi da joj je mandat zamjenice državnog tajnika počeo 5. siječnja 2022., a prestao po sili zakona 22. veljače 2023.

Dalje navodi da je na početku mandata podnijela imovinsku karticu 3. veljače 2022. te se ista smatra da je podnijeta za 2021. godinu. Ističe da u Registru imovinskih kartica vidi nelogičnosti te smatra da iste nisu izazvane njenim propustima. Naime, u registru stoji imovinska kartica (s nazivom „stupanje na dužnost“) u kojoj je kao početak mandata naveden 5. siječanj 2022., a predviđeni završetak mandata 23. veljače 2023., a ista je navodno izdana 27. ožujka 2023. Zatim, postoji i imovinska kartica od 7. travnja 2023. u kojoj je naziv „prestanak obnašanja dužnosti“, gdje je opet kao početak mandata naveden 5. siječanj 2022., a predviđeni završetak mandata 23. veljače 2023. Stoga smatra da je uredno do sada podnosila sve imovinske kartice koje je bila dužna podnijeti tijekom mandata zamjenice državnog tajnika Središnjega državnog ureda za obnovu i stambeno zbrinjavanje i nakon prestanka obnašanja dužnosti. Traži od Povjerenstva da joj objasni nelogičnosti u Registru u vezi gore navedenih imovinskih kartica jer iz navedenog proizlazi da je propustila i rok nakon prestanka obnašanja dužnosti, kao i da joj objasni zbog čega postoje dvije imovinske kartice gdje je naveden isti period trajanja mandata za istu dužnost. Navodi da je do sada izvršavala svoje obveze i dužnosti u vezi predaje imovinske kartice sukladno zakonu te da kašnjenje i propust koji je napravila nije bio namjeran, a i smatrala je da će imovinsku karticu i tako morati podnijeti nakon prestanka mandata. Prestanak mandata je bio očekivan jer se na integraciji Središnjega državnog ureda za obnovu i stambeno zbrinjavanje u Ministarstvo prostornoga uređenja, graditeljstva i državne imovine radilo u periodu od 15. siječnja 2023. do 22. veljače 2023. godine. Također napominje da nije niti bilo izmjena niti novih podataka u imovinskoj kartici koju je predala za 2021., a onda i za 2022. godinu (nekoliko dana kasnije od obveznog roka). Stoga moli Povjerenstvo da odustane od pokretanja postupka jer je imovinska kartica ipak podnijeta, u razumnom roku, a imajući u vidu okolnosti koje su nastupile – ukidanje jednog državnog tijela i spajanje u drugo te prestanak mandata iz tih razloga, pa smatra da nije napravila povredu odredbe zbog koje bi trebalo pokretati postupak.

U tijeku postupka Povjerenstvo je izvršilo uvid u službenu bilješku Povjerenstva od 8. prosinca 2023., informativnu obavijest Povjerenstva od 28. prosinca 2023. o otvaranju predmeta, obavijest Povjerenstva KLASA: P-556/23, URBROJ: 711-02-01/04-2024-3 od 18. srpnja 2024. s podacima Hrvatske pošte d.d. o statusu pošiljke, očitovanje obveznice od 16. kolovoza 2024. te u Registar obveznika i Registar imovinskih kartica koje vodi i ustrojava Povjerenstvo.

Povjerenstvo je uvidom u Registar obveznika i Registar imovinskih kartica utvrdilo da je Tatjana Vukobratović Spasojević od 5. siječnja 2018. do 23. veljače 2023. profesionalno obnašala dužnost zamjenice državnog tajnika Središnjega državnog ureda za obnovu i stambeno zbrinjavanje, a da od 11. siječnja 2024. profesionalno obnaša dužnost ravnateljice uprave u Ministarstvu prostornoga uređenja, graditeljstva i državne imovine pa je stoga Tatjana Vukobratović Spasojević povodom obnašanja dužnosti zamjenice državnog tajnika bila, a povodom obnašanja dužnosti ravnateljice uprave u Ministarstvu i dalje jest obveznica odredbi ZSSI-a koje se odnose na obvezu podnošenja imovinskih kartica i povrede odredaba ZSSI-a s tim u vezi, a sukladno članku 3. stavku 3. toga Zakona te je stoga ista dužna postupati u skladu s njegovim odredbama.

Povjerenstvo je uvidom u Registar imovinskih kartica utvrdilo da obveznica Tatjana Vukobratović Spasojević nije podnijela imovinsku karticu povodom godišnje obveze podnošenja za 2022. godinu do 31. siječnja 2023., već je istu podnijela 27. ožujka 2023.

Naime, Povjerenstvo pojašnjava da je obveznica dana 3. veljače 2022. podnijela imovinsku karticu povodom ponovnog imenovanja na dužnost zamjenice državnog tajnika Središnjega državnog ureda za obnovu i stambeno zbrinjavanje, a da je dana 27. ožujka 2023. podnijela i imovinsku karticu povodom stupanja na dužnost zamjenice državnog tajnika. Međutim, utvrđeno je da je obveznica prilikom podnošenja te imovinske kartice od 27. ožujka 2023. navela pogrešnu svrhu podnošenja iste s obzirom da je ista 23. veljače 2023. prestala obnašati dužnost zamjenice državnog tajnika, pa je stoga obveznici ta imovinska kartica odobrena kao imovinska kartica podnesena sa svrhom godišnje obveze podnošenja za 2022. godinu, a s obzirom i na to da je imovinsku karticu povodom ponovnog imenovanja na tu dužnost obveznica već podnijela 3. veljače 2022. Sljedeću imovinsku karticu obveznica je podnijela dana 7. travnja 2023. povodom prestanka obnašanja dužnosti zamjenice državnog tajnika, a nakon toga je dana 22. veljače 2024. podnijela imovinsku karticu povodom stupanja na dužnost ravnateljice uprave u Ministarstvu prostornoga uređenja, graditeljstva i državne imovine.

Iz navedenog stoga jasno proizlazi da obveznica nije podnijela imovinsku karticu povodom godišnje obveze podnošenja za 2022. godinu u zakonskom roku do 31. siječnja 2023., već da je istu podnijela tek 27. ožujka 2023., dakle sa zakašnjenjem.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom, dok je stavkom 4. istog članka propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu. Stavkom 5. propisano je da ako obveznik podnosi imovinsku karticu nakon isteka rokova propisanih stavcima 2. i 3. toga članka, dužan je podnijeti imovinsku karticu sa stanjem na zadnji dan roka za podnošenje imovinske kartice koju je propustio podnijeti u roku, dok se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Odredbom članka 14. stavka 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Dakle, iako je obveznica bila obvezna podnijeti imovinsku karticu za 2022. godinu do 31. siječnja 2023., ista je to učinila tek 27. ožujka 2023. Stoga je utvrđeno da je obveznica takvim svojim propustom počinila povredu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10. (obveza podnošenja imovinske kartice), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a, opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije kao olakotnu okolnost uzelo u obzir činjenicu da se radi o obveznici protiv kojeg do sada nisu vođeni postupci pred Povjerenstvom te da je, iako uz kašnjenje, obveznica naknadno ipak podnijela predmetnu imovinsku karticu za 2022. godinu, dok otegotnih okolnosti Povjerenstvo nije utvrdilo. Stoga je Povjerenstvo za opisanu povredu smatralo opravdanim obveznici izreći sankciju opomene.

Ova odluka objavit će se na mrežnim stranicama Povjerenstva nakon uredne dostave odluke obveznici, a sve sukladno članku 44. stavku 5. i 6. ZSSI-a.

Slijedom navedenog, Povjerenstvo je odlučilo kako je navedeno u izreci ove odluke.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Tatjana Vukobratović Spasojević, osobnom dostavom

2. Objava na mrežnim stranicama Povjerenstva nakon uredne dostave obveznici

3. Pismohrana